לימודים קלאסיים – בלי המבט לאחור אנו הולכים בדרך שמעולם לא התחילה

"מקוריות - מה שמייחד את המוחות המקוריים באמת אינו עובדת היותם הראשונים לראות דבר-מה חדש, אלא העובדה שאת הדברים הישנים, הדברים המוכרים זה מכבר, הדברים שכל אחד רואה ומתחמק מלראות, הם רואים **כאילו היו חדשים.** המגלה הראשון הוא בדרך כלל ההוזה השכיח וחסר הדעה לחלוטין - המקריות."[[1]](#footnote-1) מי אמר את זה?

האם יש משהו שהוא מקור כל הדברים? אולי כן ואולי לא, אבל לתרבות המערבית וכחלק ממנה גם זו הישראלית - בהחלט כן! יש מקור. **לעולם כפי שאנו מכירים אותו היום יש מקור**: למדע, למתמטיקה ולהמצאות טכנולוגיות, לספרות ושירה, ציור ופיסול, לארכיטקטורה, שפות, לוחמה צבאית, רפואה, לתקשורת ופרסום, פיזיקה וכימיה, כלכלה, מדינאות, לחוק ומשפט. המקור היא התרבות העתיקה של יוון ורומא. הפילוסופיה היוונית, האסטרונומיה, יסודות היקום והאטומים ביוון, השירה והמחזות היווניים והרומיים, ציורי הקיר והפסלים, בנייה עירונית ותשתיות ברומא ששינתה את העולם, השפה היוונית והלטינית כבסיס לאנגלית, לשפות האירופאיות ולשפת המדע, קרבות ומלחמות שנלמדים עד היום בצבאות העולם (כולל צה"ל), שבועת הרופא והמונחים הרפואיים, הרטוריקה ותורת הנאום של העת העתיקה כיסוד הפרסום של ימינו, הכלכלה ונתיבי המסחר של רומא, הפילוסופיה המדינית ותורת המדינה, תפיסת החוק לפי היוונים, המשפט הרומי כבסיס המשפט הקיים היום ועוד.

אך מהי החשיבות של המקור? למה הוא רלוונטי? כי בכדי לדעת את ההווה וליצור את העתיד יש לדעת את העבר. **בלי המבט לאחור אנו הולכים בדרך שמעולם לא התחילה.** כדי להצליח היום, יש לדעת מה היה קודם כשהתשתית היא הבסיס להצלחה. בכל תחום ובכל נושא הדבר מקנה יתרון: בעבודה, בלימודים, בחיים. **בהכרת הבסיס מכירים גם את החדש, לומדים מהנכון ומתקנים את השגוי**.

כאן, במחלקה לימודים קלאסיים של בר אילן מקנים ידע, כלים וכישורים אקדמיים, אופני חשיבה אחרים ומקוריים; במחלקה מאמינים שתוכלו להשיג יותר כי אנחנו חושבים שאתם יכולים להצליח, להשכיל ולנצל את האמצעים שניתנים לכם. הצלחה וסיפוק אישי דורשים גם מן הישן וגם מן החדש, כדברי ניטשה (בפתיחה למעלה), קלאסיקן בעצמו. **מקוריות מתבססת על המוכר, החדש עומד על סולמו של הישן (גם אם הוא בועט בו לאחר מכן), מן הישן מפיקים עכשיו, כדי שהעתיד המתהווה יהפוך גם הוא לקלאסי**.

**\*** הכותב - נוריאל, סטודנט ללימודים קלאסיים בבר אילן.

1. ניטשה, אנושי, אנושי מדי, , עמ' 349, פרגמנט 200, הוצאת מאגנס, ירושלים, 2012. [↑](#footnote-ref-1)